Jou Hart Archives - Brian Visagie
Etiket: Jou Hart
Gepubliseer op Augustus 18, 2019 September 16, 2019
Dit is onvermydelik dat wanneer jy in die Heer Jesus Christus glo dat jy deur die Satan versoek en aangeval sal word. Ons Heer Jesus Christus was ook self deur die Satan versoek (Matt. 4:1-11). Bowendien waarsku Openb./Rev. 12:12, "Daarom, wees verheug, o hemele en die wat daarin woon; wee die bewoners van die aarde en die see, want die duiwel het na julle neergedaal met groot woede, omdat hy weet dat hy min tyd het."
Die God en Vader van onse Here Jesus Christus is inderdaad die Vader van alle geeste (Heb. 12: 9). Ewenwel, Heb. 1:1, 2 spreek duidelik, "Nadat God baiekeer en op baie maniere in die ou tyd gespreek het tot die vaders deur die profete, het Hy in hierdie laaste dae tot ons gespreek deur die Seun wat Hy as erfgenaam van alles aangestel het, deur wie Hy ook die wêreld gemaak het."
In Jes./Isa. 45:19 verkondig die Woord van God, "Ek het in die geheim nie gespreek nie — op 'n plek van die donker land; Ek het aan die geslag van Jakob nie gesê: Soek My tevergeefs nie. Ek is die HERE wat geregtigheid spreek, wat regte dinge verkondig." Die uitdrukking "op 'n plek van die donker land" verwys na die stem wat in die siel van die mens praat siel.
Beide jou siel en jou gees staan in die Bybel bekend as jou hart. In Pred./Eccl. 10:2 leer ons "Die hart van die wyse is na regs, maar die hart van 'n dwaas is na links." Die hart na regs verwys na jou gees, en die hart na links verwys na jou siel.
Die profeet Jeremia verkondig in Jer. 17:9, "Bedrieglik is die hart bo alle dinge, ja, verdorwe is dit; wie kan dit ken?" Die hart van die mens waarna Jeremia verwys is jou siel. Daar is niks op aarde so bedrieglik soos die siel van die mens nie. Deur in die insig van jou siel te wandel stel jy jouself bloot aan groot dwaling.
Die Prediker leer verder in Pred./Eccl. 10:3, dat wanneer jy in die leiding van jou siel wandel dan wandel jy in dwaasheid. Dit is omdat die siel van elke mens onderworpe is aan die mag van die Satan.
In Ps. 22:21 (AOV)/Ps. 22:20 bid Koning Dawid tot God, "Red my siel van die swaard, my enigste uit die mag van die hond." Die woord "enigste" is 'n vertaling van die Hebreeuse woord "yâchı̂yd" wat, onder andere, "liefling" beteken.
Die "mag van die hond" verwys na die mag van die dier in Openb./Rev. 13:15. Die getal van die dier in Openb./Rev. 13:18 verwys na ses honderd ses en sestig verskillende geestelike vorme van die dier. Jy sal byvoorbeeld droom van 'n hond, of 'n kat, of selfs 'n insek, ens.
Soos alreeds genoem, word na beide jou gees en jou siel in die Bybel verwys as jou hart (Pred./Eccl. 10:2). Dit is ook hierdie hart van jou aan jou linkerkant (jou siel), waarvan Spr./Prov. 4:23 sê, "Bewaak jou hart meer as alles wat bewaar moet word, want daaruit is die oorspronge van die lewe."
Die apostel Paulus leer in 1Thess. 5:22, 23, "Onthou julle van elke vorm van kwaad. En mag Hy, die God van die vrede, julle volkome heilig maak, en mag julle gees en siel en liggaam geheel en al onberispelik bewaar word by die wederkoms van onse Here Jesus Christus." Die frase "elke vorm van kwaad" verwys na fisiese, en wêreldse, sowel as geestelike vorms van kwaad. Dit sluit drome en visioene vanuit die mag van die Satan in. Ek beklemtoon drome en visioene, want dit is verreweg die grootste area van dwaling onder gelowiges. Die dwaling van drome en visioene staan in die Bybel bekend as die verborgenheid van die ongeregtigheid (2Thess. 2:7).
Jou siel staan ook bekend in die Bybel as jou self. Dit is jou siel waarna ons Here Jesus Christus in Matt. 16:24-26 (en ook in Mark. 8:34-36) verwys wanneer Hy sê, "As iemand agter My aan wil kom, moet hy homself verloën en sy kruis opneem en My volg. Want elkeen wat sy lewe wil red, sal dit verloor; maar elkeen wat sy lewe om My ontwil verloor, sal dit vind. Want wat baat dit 'n mens as hy die hele wêreld win, maar aan sy siel skade ly? Of wat sal 'n mens gee as losprys vir sy siel?"
Wat Matt. 16:24-26; Mark. 8:34-36; Luk. 9:23-25 op neerkom is dat jy nie ons Heer Jesus Christus kan volg deur jou siel na te volg vir leiding van die Heilige Gees nie.
Die Heilige Gees van die Nuwe Testament is die Gees van ons Heer Jesus Christus wat uit die dode opgestaan het (2Kor./2Cor. 3:17). Die leiding en gemeenskap van die Heilige Gees van ons Heer Jesus Christus geskied sleg in jou gees, en nie in jou siel nie. In Rom. 8:16 leer ons dat die Heilige Gees saam met ons gees getuig, en nie saam met ons siel nie. So leer ons ook in Spr./Prov 20:27, "Die gees van die mens is 'n lamp van die HERE, dit deursoek al die kamers van die binneste."
In Luk. 9:23 lees ons, "En Hy sê vir almal: As iemand agter My aan wil kom, moet hy homself verloën en sy kruis elke dag opneem en My volg." Die persoon wat jy hier moet verloën is jou self.
In Luk. 9:24 verkondig die Meester verder, " Want elkeen wat sy lewe wil red, sal dit verloor; maar elkeen wat sy lewe om My ontwil verloor, hy sal dit red." Hier in Luk. 9:24 verwys ons Heer Jesus Christus na jouself as jou lewe. Die woord "lewe" in die konteks van hierdie teks verwys na jou geestelike lewe, en nie na jou liggaam en jou materiale besittings nie.
In Luk. 9:25 verduidelik ons Heer Jesus verder, "Wat baat dit 'n mens tog as hy die hele wêreld win, maar homself verloor of skade aandoen?
Luk. 9:25 is die parallel teks van Mark. 8:36. In Mark. 8:36 lees ons, "Want wat sal dit 'n mens baat as hy die hele wêreld win en aan sy siel skade ly?"
Jou self wat jy volgens Luk. 9:25 kan verloor, word in Mark. 8:36 jou siel genoem. Uit Luk. 9:25; Mark. 8:36 kan ons verstaan dat jou self en jou siel dieselfde is. Jou siel is jou self, en ook jou lewe.
Die Meester leer ook in Matt. 22:39, "…Jy moet jou naaste liefhê soos jouself." Om jou naaste opreg lief te hê soos jy jouself liefhet, moet jy eerste jouself lief hê. Jy kan nie jou naaste opreg lief hê as jy nie jouself eerste lief het nie. Om jouself lief te hê beteken dat jy eerste na jouself moet omsien voordat jy opreg na jou naaste kan omsien.
Jou siel staan ook in die Bybel bekend as jou lewe. In Matt. 16:24-26 verwys die Meester ook na jou siel as jou lewe. Dit is hierdie lewe van jou, jou siel, wat ons Heer Jesus Christus ook na verwys wanneer Hy in Joh. 12:25 sê, "Wie sy lewe liefhet, sal dit verloor; maar wie sy lewe haat in hierdie wêreld, sal dit bewaar vir die ewige lewe."
Om jou lewe lief te hê, is om in die insig en krag van jou siel te wandel. Filosofieë soos "Jy moet jou self lief hê" (love yourself) is teenstrydig met hierdie leer van ons Heer Jesus Christus. Spr./Prov. 3:5 verkondig, "Vertrou op die HERE met jou hele hart en steun nie op jou eie insig nie."
Die lewe wat ons Heer Jesus Christus sê dat jy moet verloën is tot die dood. Jou lewe (siel) is oorgegee aan die dood. Selfs wanneer jy slaap dan slaap jy in die dood, en nie in die Lig van die Ewige Lewe van die Heilige Gees in die Heerlikheid van God in Christus nie. Daarom leer die Woord van God ook in Ef./Eph. 5:14, "…Ontwaak, jy wat slaap, en staan op uit die dode, en Christus sal oor jou skyn."
In Ps. 13:4 bid koning David ook in hierdie opsig, "Aanskou tog, verhoor my, HERE, my God! Verlig my oë, sodat ek nie in die dood inslaap nie."
In die Bybel staan jou siel ook bekend as jou niere. Dit is figuurlike gesproke, en verwys na die verstand en die verbeeldingskrag van jou siel. Dit is in jou siel, jou niere, dat jy die geestelike verskynsels van drome en visioene skep en ervaar. In Ps. 16:7 sê koning Dawid, "Ek sal die HERE loof wat my raad gegee het; selfs in die nag vermaan my niere my."
Soos in die dae van die Ou Testament, so is daar vandag steeds profete uit hul eie gees en nie uit die Heilige Gees nie. Jer. 23:16 verkondig, "So sê die HERE van die leërskare: Luister nie na die woorde van die profete wat vir julle profeteer nie; hulle vervul julle met ydele verwagtinge; gesigte uit hul eie hart verkondig hulle, nie uit die mond van die HERE nie."
Die profeet Eségiël verkondig ook in Eseg./Ezek. 13:2-4, "Mensekind, profeteer teen die profete van Israel wat profeteer, en sê aan die wat profete uit hulle eie hart is: Hoor die woord van die HERE! So spreek die Here HERE: Wee die dwase profete wat agter hulle eie gees aan wandel en agter dinge wat hulle nie gesien het nie. Jou profete, o Israel, is soos jakkalse in puinhope."
Eseg./Ezek. 13:6 getuig, "Hulle het nietigheid gesien en leuenagtige waarsêery, hulle wat daar sê: Die HERE het gespreek — terwyl die HERE hulle nie gestuur het nie; en dan wag hulle op vervulling van die woord!"
Drome en visioene uit die mag van die Satan staan ook bekend as die angel van die dood (1Kor./1Cor. 15:55). In Klaagl./Lam. 3:13 lamenteer die profeet Jeremia, "Hy het die pyle uit sy pylkoker in my niere laat ingaan." Hier verwys die profeet Jeremiah na die drome en visioene uit die mag van die Satan se sluier van die dood.
Jy kan ook 'n droom of 'n visioen van die Heilige Gees ontvang. Die drome en visioene van die Heilige Gees in Christus Jesus is in die Lig van die Heerlikheid van God. Wanneer jy 'n droom of 'n visioen van die Heilige Gees ontvang sal jy die hemele bo-oor jou siel geopen sien. So sal die Lig van die Heerlikheid van die Heilige Gees van God in Jesus Christus uit die Wolk van die Hemel oor jou siel skyn (Matt. 24:30).
Die apostel Paulus leer ook in 2Kor./2Cor. 3:7, 8, "En as die bediening van die dood, met letters op klippe gegraveer, in heerlikheid was, sodat die kinders van Israel nie die oë kon vestig op die aangesig van Moses nie vanweë die heerlikheid van sy aangesig, wat tog moes vergaan, hoeveel te meer sal die bediening van die Gees dan nie in heerlikheid wees nie?".
Die krag van die drome en visioene uit die mag van die Satan lê in die Wet van Moses. In 1Kor./1Cor. 15:56 sê die Apostel Paulus, "Die angel van die dood is die sonde, en die krag van die sonde is die wet." Wanneer jy deur die Wet van Moses voor die Aangesig van God geregverdig wil wees dan sal die mag van die Satan oor jou regeer.
Openb./Rev. 2:23 verkondig, "En al die gemeentes sal weet dat dit Ek is wat die niere en harte soek. En Ek sal aan elkeen van julle gee volgens julle werke." Die frase "gee aan elkeen volgens jou werke" beteken dat God sal toelaat dat jou geloof in alle geestelike drome en visioene vervul word, selfs dié uit die mag van die Satan.
Om jouself daagliks te verloën beteken dat jy daagliks moet sterf. Die apostel Paulus stel dit so in 1Kor./1Cor. 15:31, "Ek sterf dag vir dag, broeders, so waar as ek op julle roem in Christus Jesus, onse Here". Die "ek" van die apostel Paulus wat daagliks sterf is sy self (sy siel).
In 2Kor./2Cor. 4:10 verkondig die apostel Paulus ook, "Gedurig dra ons die doding van die Here Jesus in die liggaam om, sodat ook die lewe van Christus in ons liggaam openbaar kan word." Hierdie doding van die Here Jesus wat jy gedurig in jou liggaam dra, is die dood van Christus waarmee jy verenig is deur die bad van die wedergeboorte (Rom. 6:4; Tit. 3:5).
In Rom. 6:4 leer die apostel Paulus, "Ons is dus saam met Hom begrawe deur die doop in die dood, sodat net soos Christus uit die dode opgewek is deur die heerlikheid van die Vader, ons ook so in 'n nuwe lewe kan wandel."
Die apostel Paulus verkondig verder in 2Kor./2Cor. 4:11, "Want altyd word ons wat lewe, oorgelewer in die dood om Jesus wil, sodat ook die lewe van Jesus in ons sterflike vlees openbaar kan word." Wanneer jy jouself verloën dan word die lewe van ons Heer Jesus Christus in jou liggaam geopenbaar sodat jy, onder andere, gesond mag wees.
Ons Heer Jesus Christus leer in Matt. 5:8, "Salig is die wat rein van hart is, want hulle sal God sien." Jy maak jou hart rein wanneer jy die Woord van Christus in jou hart (siel) laat woon (Col. 3:16).
In Rom. 8:36, 37 stel die apostel Paulus dit weer so, "Soos geskrywe is: Om U ontwil word ons die hele dag gedood, ons is gereken as slagskape. Maar in al hierdie dinge is ons meer as oorwinnaars deur Hom wat ons liefgehad het". Volgens Rom. 8:36, 37 is dit duidelik dat jy voorspoedig en gesond is terwyl jy jouself verloën deur jou hart rein te hou.